Author: selepec
Last saved by: agenda0
Company: Ministerstvo zahr. vecí

Predkladacia správa

V dňoch  25. – 26. 3. 2002, sa v Bukurešti konalo stretnutie predsedov vlád ašpirantských krajín na členstvo v Aliancii – Vilniuskej skupiny (V10). Skupina V10 je neformálnym združením krajín, ktoré ašpirujú na členstvo v NATO a zapojili sa do plnenia Akčného plánu pre členstvo (MAP), prijatého Severoatlantickou radou na summite vo Washingtone v apríli 1999.
Skupina sa formovala postupne v priebehu roka 2000. Po prvý raz spoločne vystúpila v máji 2000 na medzinárodnej konferencii vo Vilniuse, kde ministri zahraničných vecí deviatich krajín kandidujúcich sa členstvo v Severoatlantickej aliancii  -  Albánska, Bulharska, Estónska, Litvy, Lotyšska, Macedónska, Rumunska, Slovenska a Slovinska   -  prijali spoločné vyhlásenie deklarujúce vôľu a odhodlanie prispievať k bezpečnosti a stabilite v Európe a stať sa členmi NATO. Ďalšie stretnutia skupiny na úrovni hláv štátov, predsedov vlád a ministrov zahraničných vecí prebehli v r. 2001 – 2002 postupne v Bratislave (kde sa ku skupine pripojilo Chorvátsko), Talline, Blede, Sofii a Skopje.
Cieľom bukurešťského summitu pod názvom „Jar nových spojencov“ bolo potvrdenie solidarity kandidátskych krajín na členstvo v NATO a prediskutovanie dvoch hlavných tém summitu, ktorými boli: „Nové ohrozenia, noví spojenci“ a „Adaptácia NATO: Pohľad budúcich členov. Pred Prahou a po Prahe“. Na summite sa prijala spoločná deklarácia, v ktorej krajiny V10 vyjadrili rozhodnutie pokračovať v intenzívnej príprave na členstvo, aby si zabezpečili nielen pozvánku v Prahe, ale aby aj prispeli k posilneniu Aliancie.
Posledné stretnutie predsedov vlád V10 pred pražským summitom NATO (21. – 22. november 2002) sa uskutoční v Rige, Lotyšsku, v dňoch 4. – 5. júla 2002.